**«Մերկ կինը (Մտորումների մեջ)»**, ՀԽՍՀ վաստակավոր նկարիչ Արփենիկ Նալբանդյանի 1938 թվականին ստեղծած կտավը, որը գտնվում է Հայաստանի ազգային պատկերասրահում։

Պատմություն
-----------

Արփենիկ Նալբանդյանի ստեղծագործական առաջին շրջանին պատկանող նկարների բնորոշ հատկանիշը շագանակագույն կոլորիտն է, որը գրեթե մեծ մասամբ կտավներում դառնում է գերիշխող։ Չնայած գեղանկարչական այդ պայմանականությանը, այդ շրջանի գործերը իրենց ամուր կառուցվածքով, գծանկարի խստությամբ, զուսպ կոլորիտով հմայիչ են ու ներգործուն, ինչպես «Մտորումների մեջ» կտավը։

Երիտասարդ կիսամերկ աղջկա կերպարում Արփենիկ Նալբանդյանը հասել է խոհուն տրամադրության, գեղեցկության և երիտասարդության հմայքի տպավորիչ պատկերման։ Իր խնդրի հաջող լուծմանը նպաստել է այն, որ այդ շրջանում արդեն նկարչուհին տիրապետել է կտավի կոմպոզիցիոն կառուցվածքին, մարդկային մարմնի պատկերման պլաստիկ ձևերին, թանձրաներկ գեղանկարչության արտահայտչականությանը։

Նկարագրություն
--------------

Հորինվածքային ճիշտ կառուցում ունեցող կտավն առանձնանում է գեղանկարչական ճաշակով, գունային ներդաշնակությամբ և հյութեղությամբ։ Մուգ կանաչ, շագանակագույն, ոսկերանգ օխրա, կարմիր ու վարդագույն գույներով, արտահայտիչ գեղանկարչական ֆակտուրայով, ուժեղ վրձնահարվածների միջոցով կտավը խոսուն է և գեղանկարչորեն արտահայտիչ։

Բացի ակադեմիական խնդիրների կատարումից, նկարչուհին արտահայտել է նաև բնորդի հոգեկան ապրումները։ Դեմքը տեխնիկապես կատարյալ է նկարված, և նրա լուսավորվածությունը առաջացրել է լույսի և ստվերի որոշակի հակադրումներ։ Դեռատի աղջկա նուրբ դիմագծերը, կրծքի ու թևերի կաթնագույնը, զգեստի բաց վարդագույնի մեջ ամփոփված սպիտակությունը, անփույթ վրձնահարված ֆոնը, գլխի և կրծքի գողտրիկ ձևերը գունային ընդհանուր ներդաշնակություն են ստեղծում։

Անկաշկանդ մի մտորում և բարությամբ լցված մի անբացատրելի ջերմություն կա այս կտավում։

Կտավը գտնվում է Հայաստանի ազգային պատկերասրահում։

Տես նաև
-------

* Հայաստանի ազգային պատկերասրահ

Գրականություն
-------------

* Արփենիկ Նալբանդյանի ստեղծագործությունների ցուցահանդեսի կատալոգ (Նախաբան` Ե. Մարտիկյան, խմբագիր` Ե. Կուրդոյան) – Ե. 1948
* Հայաստանի պետական պատկերասրահ – կատալոգ, Ե. 1965, էջ 137
* Արփենիկ Նալբանդյան 100 (Հեղինակ` Հ Բադալյան) – կատալոգ, Ե. 2016

Ծանոթագրություններ
------------------

1. ↑  Մերկ կինը (1938), Տեղագրություն՝ Հայաստանի ազգային պատկերասրահ(չաշխատող հղում)
2. ↑  «Մերկ կինը (Մտորումների մեջ)»
3. ↑  «Շտեմարան - Հավաքածու - Հայաստանի ազգային պատկերասրահ»։ *gallery.am*։ Վերցված է 2016-08-09

Արտաքին հղումներ
----------------

* Հայաստանի ազգային պատկերասրահ

|  |  |  |  |  |
| --- | --- | --- | --- | --- |
| 

| * դ
* ք
* խ
Արփենիկ Նալբանդյանի նկարներ |
| --- |
|  |
| 
* Աղբյուրի մոտ
* Գարուն (Աղջիկը պարտեզում)
* Աղջիկը լեռներից
* Գորիսեցի կին (Գորիսեցի Օվսաննա մայրիկը, նկար)
* Գյուղացի կին (Ոսկեվազցի պառավը)
* Իմ երեխաները
* Զամբյուղով աղջիկը
* Մերկ կինը (Մտորումների մեջ, նկար)
* Սևամորթ կինը
* Ինքնադիմանկար (Արփենիկ Նալբանդյան)
* Ինքնանկար (Արփենիկ Նալբանդյան)
* Ինքնանկար հայելու մեջ
* Խնձորեսկի երեխաները
* Կոլտնտեսուհին հանգստի ժամին
* Կարմիր գլխարկով աղջիկը (նկար)
* Տատիկի հեքիաթը
* Տրակտորիստուհիները (էսքիզ)
* Փշատ հավաքողը
* Խնձորեսկ
* Խնձորեսկ. էտյուդ
* Էդուարդ Իսաբեկյանի դիմանկարը
* Ակադեմիկոս Կարո Ղաֆադարյանի դիմանկարը
* Բջնի (էտյուդ)
* Հետաքրքրասերները (նկար)
* Մայիսմեկյան միտինգը Թիֆլիսում
* Մհեր Մկրտչյանի դիմանկարը
* Նատյուրմորտ
* Վարդան Աճեմյան
* Օրվա վերջը

 |  |

 |